Bekende Afrikaanse skrywer oorledeLerina Erasmus. (Foto: Robert Hamblin) Lerina Erasmus, die Afrikaanse skrywer onder meer bekend vir die Die Mannheim Sage-reeks, is Maandag dood. Erasmus (71) het verskeie radiodramas geskryf en het veral bekendheid verwerf vir Die Mannheim-sage, wat in 1986 ook vir televisie aangepas is. Die boek, Die Leliemoordenaar, het ook uit haar pen gekom. Louis van Niekerk, akteur en vriend van Erasmus, het haar afsterwe aan Maroela Media bevestig. “Lerina het gesukkel met longkanker. Sy is vanoggend vroeg hospitaal toe en is vanmiddag weg,” het hy gesê. Helené Prinsloo, reklamekoördineerder vir NB Uitgewers, het ook Erasmus se afsterwe aan Maroela Media bevestig. Erasmus is gebore en getoë in Namibië voordat sy ná skool aan die Universiteit van Pretoria drama studeer het. Sy was ná haar studies ŉ aktrise vir verskeie streeksteatergeselskappe en was ook te sien as Rusty in die gewilde Afrikaanse televisiereeks, Orkney Snork Nie. Erasmus word oorleef deur haar man, Günter Schmikal, en hul seun, Stefan. Sy sou Sondag 26 Augustus haar 72ste verjaardag vier. Die sangeres Amanda Strydom het ook op Facebook die skrywer gegroet. “Rus in vrede, liewe Lerina,” het sy geskryf.